## Rješenje Hrvatske agencije za poštu i elektroničke komunikacije, klasa: UP/I-344-08/09-01/31, urbroj: 376-04-09-02 MB od 28. listopada 2009.

### NN 137/2009 (13.11.2009.), Rješenje Hrvatske agencije za poštu i elektroničke komunikacije, klasa: UP/I-344-08/09-01/31, urbroj: 376-04-09-02 MB od 28. listopada 2009.

137 13.11.2009 Rješenje Hrvatske agencije za poštu i elektroničke komunikacije, klasa: UP/I-344-08/09-01/31, urbroj: 376-04-09-02 MB od 28. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3338

Sukladno članku 220. Zakona o upravnom postupku, nakon provedenog stručnog nadzora prema članku 113. i 114. Zakona o elektroničkim komunikacijama (»Narodne novine« br. 73/08, dalje u tekstu: ZEK), nad trgovačkim društvom HT – Hrvatske telekomunikacije, Zagreb, Savska cesta 32 u svezi postupanja po odluci Vijeća HAKOM-a klasa: 344-01/09-01/1079 i 1080 od 17. srpnja 2009. godine, nadzornik elektroničkih komunikacija donosi

RJEŠENJE

1. Obustavlja se stručni nadzor nad trgovačkim društvom
HT – Hrvatske telekomunikacije d.d., Zagreb, Savska cesta 32 u svezi nepostupanja po odlukama Vijeća HAKOM-a klasa: 344-01/09-01/1079 i klasa: 344-01/09-01/1080 od 17. srpnja 2009. godine, pokrenut 7. rujna 2009. g. radi utvrđivanja poštivanja obveze navedene u točki 7.1.1. Analize tržišta veleprodajnog širokopojasnog pristupa i u točki 7.1.1. Analize tržišta veleprodajnog (fizičkog) pristupa mrežnoj infrastrukturi na fiksnoj lokaciji.

2. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) je na temelju dopisa Udruženja za telekomunikacije pri Hrvatskoj gospodarskoj komori, 7. rujna 2009. g. započela postupak stručnog nadzora nad trgovačkim društvom
HT – Hrvatske telekomunikacije d.d., Zagreb, Savska cesta 32 (HT) u svezi nepostupanja po odlukama Vijeća HAKOM-a klasa: 344-01/09-01/1079 urbroj: 376-11-09-01 od 17. srpnja 2009. godine i klasa: 344-01/09-01/1080 urbroj: 376-11-09-01 od 17. srpnja 2009. godine, radi utvrđivanja poštivanja obveza iz točke 7.1.1. Analize tržišta veleprodajnog širokopojasnog pristupa, osobito obveze propisane na strani 65. navedenog dokumenta vezano uz usluge koje se temelje na FttX konceptu, a koje se tiču ograničenja u pružanju usluga na maloprodajnoj razini u vremenskom razdoblju od šest mjeseci nakon objave ponude veleprodajnih usluga koje se temelje na FttX rješenju, kao i obveze iz točke 7.1.1. Analize tržišta veleprodajnog (fizičkog) pristupa mrežnoj infrastrukturi na fiksnoj lokaciji, uključujući obveze na str. 62. i 63. navedenog dokumenta kojima je propisano da HT ne ukida već odobreni pristup lokalnoj petlji.

Stručni nadzor proveo je nadzornik elektroničkih komunikacija (dalje u tekstu: nadzornik).

U dopisu HT-a od 15. rujna 2009. g. koji je zaprimljen 16. rujna 2009. g., temeljem njegovog očitovanja na činjenice opisane u točkama 3.1. i 3.2. dopisa nadzornika, navedeno je da HT poštuje obveze propisane u točki 7.1.1. Analize tržišta veleprodajnog širokopojasnog pristupa, uključujući obveze na strani 65. navedenog dokumenta a u pogledu ograničenja u pružanju usluga na maloprodajnoj razini u vremenskom razdoblju od 6 mjeseci po objavi veleprodajnih usluga temeljenih na FttX rješenju, te posebno da izgradnjom svoje mrežne infrastrukture, uključujući optičku pristupnu mrežu, HT ne ukopčava nove korisnike. HT dalje navodi da sva komunikacija prema korisnicima na terenu datira od prije donošenja odluke Vijeća HAKOM-a te da je po stupanju na snagu predmetne odluke HT pravovremeno poduzeo sve aktivnosti kako bi uskladio svoje poslovanje sukladno obvezama iz te odluke. U odnosu na letak uslužnog obrta »Ferina«, HT se očitovao navodeći kako isti nije službeni letak HT-a te da je riječ o neovlaštenom korištenju naziva i loga HT-a te je u tu svrhu priložio i presliku izjave g. Zlatka Ferine kojom se navedeno potvrđuje. U pogledu činjenica opisanih u točki 3.2. dopisa nadzornika, HT je naveo da u cijelosti poštuje obveze propisane odlukom Vijeća HAKOM-a od 17. srpnja 2009. g. klasa: 344-01/09-01/1080 u točki 7.1.1. Analize tržišta veleprodajnog (fizičkog) pristupa mrežnoj infrastrukturi na fiksnoj lokaciji, uključujući obveze na str. 62. i 63. navedenog dokumenta, dakle da ne ukida već odobreni pristup lokalnoj petlji.

U ovom stručnom nadzoru utvrđeno je sljedeće. Izjava vlasnika uslužnog obrta gosp. Zlatka Ferine kojom je izjavio da »obavijest na kojoj je koristio logotip T-Coma nije ni na koji način dobio od tvrtke HT d.d. na korištenje«, ne može predstavljati osnovu na temelju koje bi se moglo utvrditi da je HT postupio suprotno regulatornoj obvezi iz gore označenih odluka Vijeća HAKOM-a, budući da u istinitost navedene izjave nadzornik nema razloga sumnjati, a kako u ovom stručnom nadzoru, uvidom u svu raspoloživu dokumentaciju HAKOM-a, nije utvrđeno da bi HT postupao suprotno svojim regulatornim obvezama koje su bile predmet ovog stručnog nadzor i time povrijedio odredbe ZEK-a, valjalo je ovaj postupak obustaviti, te je odlučeno kao u dispozitivu.

Ukoliko nadzornik naknadno dobije (prikupi) dokaze o nepostupanju HT-a u skladu s regulatornim obvezama iz odluka Vijeća HAKOM-a klase: 344-01/09-01/1079 i klasa: 344-01/09-01/1080, a što bi predstavljalo povredu odredbama Zakona o elektroničkim komunikacijama, provest će se Zakonom propisani postupci.

Temeljem članka 14. stavka 4. ZEK-a ovo rješenje objavit će se na službenim stranicama Agencije te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/31

Urbroj: 376-04-09-02 MB

Zagreb, 28. listopada 2009.

Nadzornik
elektroničkih komunikacija
Miroslav Belužić, dipl. ing. el., v. r.

Rješenje, NN 137/2009-3338